ፕሮፌሰር ትሮንቮል፦ ብርግፅ እቲ ዕርቂ ብማእኸላይ መንግስታት ማለት'ውን ኣብ መንጎ ቀዳማይ ሚኒስትር ኣብይን ፕረዚደንት ኢሳይያስ ኣፈወርቅን ምጅማሩ፡ ከም ሓደ ጉዳይ ወፃኢን ክልተኣዊ ጉዳይን ፀገም ዘለዎ ኣይኮነን። ቅቡል እዩ። እቲ ሰላም ሙሉእ ዝኸውን ግን፡ ብኡ ልክዕ፡ እዚ ናብ መሬት ክዓልብ ኣለዎ። ሎሚ ቅነ ካብ ትግራይ ናብ ዓዲ ዃላ ጉጅለ ህዝባዊ ልኡኻት ትግራይ ምጉዓዞም ሰሚዐ። እዚ ዓብይ ተስፋ ዝህብ እዩ። እዚ ህዝቢ ንህዝቢ ርክብን ዕርቅን እቲ ቀንዲ ወሳኒ። እቶም ነበርቲ፡ ባዕሎም ጉዳዮም ናይ ምውዳእ ልምዲ ዘለዎም እዮም። እቲ ዝድለ ሰላም: ኣብ መሬት ኣብ መንጎ'ቶም ጎረባብቲ ህዝብታት እዩ ክትግበር ዘለዎ። እቲ ጉዳይ ሰላም ብቐዳምነት ዝምልከቶም ንዐኦም ስለዝኾነ። ብርግፅ እዚ ማለት 10 ሽሕ ነበርቲ ኣብ ግንባር ፕረዚደንት ኢሳይያስ ኣፈወርቂ ቀሪቦም ክዛተዩ አለዎም ማለት ኣይኮነን። ይኹን'ምበር ናብ ሙሉእ ሰላም ዝስዕብ ምጥራር ዶብ ንክካየድ፡ በቶም ነበርቲ ተቐባልነት ዘለዎ ከይዲ ምትግባር የድሊ እዩ። እቲ ሰላም ኣብ መንጎ ክልቲአን ርእሰ ከታማታት ጥራሕ ዘይኮነስ፡ ኣብ መንጎ እቶም ሓቢሮም ዝነበሩ ጎረቤት ህዝብታት ክረጋገፅ ኣለዎ። እዚ እዩ ናብ ዘላቒ ሰላም ክመርሕ ዝኽእል። ቢቢሲ ትግርኛ፦ ናይ ሕቡራት ዓረብ ኢሚራትስ ኣብ ኢትዮጵያ ኮነ ኣብ ቀርኒ ኣፍሪቃ እትፃወቶ ዘላ ፖለቲካዊ ግደ ከመይ ይሪኡዎ ?
